Predkladacia správa

V dňoch 28. mája 2008 až 13. júna 2008 sa uskutočnilo v Ženeve 97. zasadnutie Generálnej konferencie Medzinárodnej organizácie práce (ďalej len „konferencia“), na ktorom boli prerokované a prijaté tieto dokumenty:

1. Rezolúcia a závery o podpore vidieckeho zamestnávania na zníženie chudoby (príloha č. 1);

2. Rezolúcia týkajúca sa Medzinárodnej organizácie práce a úloha zložiek tripartity pri riešení globálnej potravinovej krízy (príloha č. 2);

3. Rezolúcia a závery o znalostiach na zlepšenie produktivity, rastu zamestnanosti a rozvoja (príloha č. 3).

4. Deklarácia Medzinárodnej organizácie práce o sociálnej spravodlivosti pre spravodlivú globalizáciu prijatá konferenciou 10. júna 2008 (príloha č. 4);

5. Rezolúcia o posilnení kapacity Medzinárodnej organizácie práce napomáhať svojim členom v ich úsiliach dosiahnuť jej ciele v kontexte globalizácie (príloha č. 5). 

	Texty prijatých dokumentov na konferencii môže Ministerstvo práce, sociálnych vecí a rodiny SR, ako aj iné rezorty využiť, najmä pri legislatívnej činnosti a inej činnosti.

Na konferencii sa zúčastnila trojstranná delegácia Slovenskej republiky v súlade s uznesením vlády SR č. 316 zo 14. mája 2008 (príloha č. 6).

Predkladaný materiál je informatívny, pretože zo záverov z konferencie nevyplýva prijať konkrétne opatrenia a úlohy, materiál nemá legislatívnu a koncepčnú povahu, a vláda SR materiál berie na vedomie, a preto v súlade s čl. 10 odsekom 6 písm. a) Smernice na prípravu a predkladanie materiálov na rokovanie vlády SR v znení neskorších úprav (schválenej uznesením vlády SR č. 512 z 13. 6. 2001) nebol zaslaný na pripomienkové konanie (medzirezortné pripomienkové konanie).

Materiál sa zašle na vedomie, Republikovej únii zamestnávateľov, Asociácii zamestnávateľských zväzov a združení SR, Združeniu miest a obcí Slovenska, Konfederácii odborových zväzov SR, a zverejní sa na internetovej stránke MPSVR SR (Občan v sociálnej politike – Európska únia a medzinárodné vzťahy – Medzinárodná organizácia práce).

Dokumenty a závery prijaté na konferencii a ich slovenské preklady sú súčasťou tohto materiálu. Anglické a francúzske znenia prijatých dokumentov sú k dispozícii na Ministerstve práce, sociálnych vecí a rodiny SR.

Materiál nemá finančný, ekonomický a environmentálny vplyv, ani vplyv na zamestnanosť a na podnikateľské prostredie.